Liselott Blixt (DF), 2012-04-19:
Først vil jeg gerne sige, at når man har sådan en lovpakke her, hvor der er så mange forslag, så synes jeg, det er lidt synd for behandlingen af de forslag, for der er mange af dem, der er vidt forskellige.
Jeg mener, det ville være lidt synd, hvis man som parti ikke kan støtte et af dem, og så må sige nej til alle de andre forslag.
Men det er noget, jeg vil tage op i udvalgsbehandlingen.
Jeg vil tage de emner, som jeg synes har været vigtigst.
Noget af det, der er allervigtigst i det her lovforslag, er Nationalt Patientindeks.
Vi støtter forslaget om, at vi nu skal have et nationalt patientindeks, som netop kan samle alle de vigtige, relevante informationer om patienterne.
Det vil øge patientsikkerheden og sammenhængen i det enkelte patientforløb, som går på tværs af regioner, kommuner og de praktiserende læger.
Der skal blot være en sikkerhed for, at patienterne bliver informeret om, at de har ret til at frabede sig, at der bliver indhentet oplysninger om deres person.
Det er utrolig vigtigt for os, at den enkeltes ret til egne oplysninger bliver respekteret hele vejen rundt.
Dette emne er netop noget, som vi flere gange har diskuteret og har haft møder med Det Etiske Råd omkring.
Det skal sikres, at persondatalovens bliver overholdt, samt at man indbygger en sikkerhed i systemet, der mindsker risikoen for misbrug.
Det skal samtidig sikres, at der i journalen står, hvem der logger ind på ens journal, så man altid kan se, hvem det er, der har været inde at se på ens egne oplysninger.
Samtidig vil man som borger nemt kunne gå ind på nettet og se sine egne oplysninger.
Vi mener blot, at der også her kan være en udfordring med de mennesker – specielt ældre mennesker – som ikke har adgang til et net, og derfor har brug for at få en anden hjælp, så de kan komme ind og se deres egen journal.
Med lovforslaget får speciallæger i Team Danmark samme adgang som alment praktiserende læger og praktiserende speciallæger til at henvise deres patienter til diagnostiske undersøgelser i det offentlige sygehusvæsen.
Speciallægerne i Team Danmark har en høj faglig viden, og derfor vil det kunne spare nogle omveje og nogle udgifter for det offentlige sundhedsvæsen, og derfor kan vi sagtens støtte dette forslag.
I Dansk Folkeparti er vi også meget tilfredse med, at man indsætter en patient- og forbrugerrepræsentant i Medicintilskudsnævnet.
Det er meget vigtigt for os, at man får inddraget forbrugerne.
Det er dem, der betaler medicinen.
Det er dem, der tager medicinen, og det er også dem, der får både virkninger og bivirkninger af medicinen.
Lovforslaget sikrer også en udvidelse af det samarbejde mellem regioner og kommuner, som der er på sundhedsområdet.
Vi mener dog også, at man skal se på, om et eventuelt samarbejde med privatklinikker kan indgå i en løsning.
Dansk Folkeparti var netop dem, der sikrede midler til, at man i tyndt befolkede områder kunne etablere lægeklinikker, sundhedshuse og akuthuse, så der er mulighed for sundhedsfaglig bistand i nærområderne.
Vedrørende justering af tilskud til medicin undrer det undertegnede, at man ikke måske havde ladet loftet stå eller havde nedjusteret det.
Jeg ved, at S og SF var utrolig meget imod, at vi hævede det, da vi skulle have nogle HPV-vacciner for at sikre piger mod at få livmoderhalskræft.
Jeg vil faktisk spørge Enhedslistens ordfører om det samme, som jeg spurgte den tidligere ordfører om.
Da vi hævede medicintilskudsloftet i 2008, var den første, der forlod forhandlingerne, Enhedslistens hr. Per Clausen, der gik med ordene, at det ikke skulle koste syge danskere mere at være syg i Danmark.
Derfor vil jeg gerne høre Enhedslistens ordfører, om man har skiftet holdning, i og med at man nu går ind og justerer det, sådan at vi satsregulerer i stedet for at gå ind og nedsætte det, sætte det tilbage til der, hvor det kom fra.